Folketing
2003-11-20

Man kan jo ikke lade være med at overveje: Hvis nu det berømte hemmelige notat fra Kammeradvokaten havde vist, at regeringen har fuldstændig ret, og at den kan gøre, hvad der passer den med de flere hundrede mennesker, der bor på Christiania, mon det så ikke var kommet frem i pressen? Man kan jo overveje, om grunden til, at vi ikke kan få lov at se det inden debatten i dag, måske er, at det giver christianitterne medhold. Vi har ikke kunnet få det at vide inden debatten i dag, men vi kan jo håbe, at når man på et tidspunkt har fået tilpasset notatet, så det passer til regeringens ønsker, kan vi få lov til at se det. Men i hvert fald er det indtryk, der står tilbage i denne sag, at ligesom i sagen om salg af de almene boliger, ligesom i sagen om Nordsøolien og i en række andre sager, ønsker regeringen at hemmeligholde oplysningerne. Nøjagtig ligesom man har indført regler om hemmelig retspleje, ønsker man altså også størst mulig hemmelighed om folkestyret.